text: Jelling får Nationalt Videnscenter
  08 juni 2013 kl. 06.44
  Et nyt nationalt videnscenter for historie og kulturarvsformidling skal etableres i Jelling.
  University College Lillebælt står bag etableringen af centret.
  Det sker i et samarbejde med seminarie-uddannelserne i Jelling, Region Syddanmark, Vejle Kommune og Kongernes Jelling.
  Det nationale videncenter for historie- og kulturarvsformidling har bl.a. som mål at bidrage til, at alle børn og unge får en indsigt i historie og kultur.
  - Jeg er sikker på, at det nye videnscenter vil gøre en forskel. Det vil for alvor styrke formidlingen af historie og kulturarv både i vores folkeskoler og på ungdomsuddannelserne. Centret vil eksperimentere med andre former for historieformidling end det skriftlige og bl.a. bruge it og de digitale medier, byrum og kulturlandskaber, siger borgmester Arne Sigtenbjerggaard.
  